AlexejDobrolubov/national_council_slovak_2010 huggingface dataset:
7.schôdza NR SR - 9.deň - A. dopoludnia
Dátum: 2010-10-26
Poslanec: Baška, Jaroslav (SMER - SD)
Druh vystúpenia: Vystúpenie v rozprave

Pán predsedajúci, v rozprave vystúpili traja poslanci Národnej rady Slovenskej republiky. Z rozpravy nevyplynul žiaden doplňujúci návrh ani pozmeňujúci návrh na uznesenie, preto dajte hlasovať o návrhu uznesenia tak, ako bolo predložené do Národnej rady Slovenskej republiky.
7.schôdza NR SR - 9.deň - A. dopoludnia
Dátum: 2010-10-26
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

Pán poslanec Matovič, hovorili ste o odškodnení bývalou vládou tých pozostalých po tomto banskom nešťastí. Ja si myslím, že ste zabudli na ďalšie problémy, ktoré musela riešiť bývalá vláda pána predsedu Roberta Fica. Bol to napr. výbuch vo Vojenskom opravárenskom podniku Nováky. A nebolo to pred voľbami, nebola to žiadna predvolebná kampaň, bolo to 2. marca v roku 2007, keď bol ministrom obrany môj predchodca. Vtedy tiež vláda rozhodla o odškodnení pozostalých po týchto obetiach. A si myslím, že nie je na tom nič zlé, keď vláda takýmto spôsobom pomôže jednak tou morálnou podporou a jednak aj určitou finančnou podporou. Nevidím na tom nič zlé. A tie vaše slová, ktoré ste hovorili, že my sme si na tom robili takýmto spôsobom kampaň, to je úplný nezmysel a nonsens.
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Belousovová, Anna (-)
Druh vystúpenia: Vystúpenie

202. Tak v prvom rade ďakujem za tip do programu, verím, že to myslíte úprimne. Čo sa týka dôchodcov, ja som neodpisovala slovenských dôchodcov, pretože som ani nepodporovala návrh, ktorý do vládnej koalície priniesla pani poslankyňa Gibalová za KDH. To znamená, že aby dôchodcovia nepracovali. Bohužiaľ, ako to bol návrh vládnej koalície, čiže kritika do vlastných radov. Ja som kritizovala ten dôchodcovský klub doslova, ktorý je väčšinovo na čele európskych štruktúr. A myslím si, že to, že nefunguje, máme výsledok aj dnes na stole. A myslím si, že každý by mal súhlasiť so mnou, že na čele práve týchto európskych štruktúr by mali byť národné špičky, národné elity, odborníci skutočne, ale zmenilo sa to na odkladací priestor pre vyslúžilých a podľa niekoho zaslúžilých politikov, ako to býva, ktorí nejaký výsledok neurobia. A tiež nesúhlasím s tým vaším postupom opravy lode. Pretože viete, ak na tej lodi sú aj také červotoče, ktoré stále budú tie diery robiť, tak vy budete len zalepovať, zalepovať a vám za pätami, pán Gál, bude niekto chodiť, kto zasa to, čo zalepíte, pokazí. Tak sa nakoniec tak zoderiete, že nebude stíhať a potopíte sa všetci. Len vy vyšťavený, unavený a ten červotoč dosiahol svoje, čiže o tomto to je. Treba to robiť za pochodu, treba robiť aj systematické opatrenia v rámci týchto európskych štruktúr, lebo ináč sú to zbytočne vyhodené peniaze. A potom na to doplatia naozaj aj tých šestnásť štátov, ktoré čaká na rozhodnutie Slovenskej republiky. A mne to chýba a to sa mi nepáči, že málo nás chcú počúvať. Povedia, dajte toľko, vtedy a nikto sa nepýta, ako si to my predstavujeme.
16. schôdza NR SR - 7.deň - A. dopoludnia
Dátum: 2011-03-31
Poslanec: Belousovová, Anna (SNS)
Druh vystúpenia: Vystúpenie s faktickou poznámkou

20. Ďakujem. Tak v prvom rade by som chcela reagovať v jednom balíku na pána podpredsedu Bugára a pána Dostála. Vy ste neuviedli argumenty, na rozdiel odo mňa, a postupujete tak, ako niekto, koho kritizujete, že keď je nedostatok argumentov, tak pracujú nervy a urážate. Hovoriť o tom, či ovládam slovenčinu, či rozumiem a podobne. Neučte ma slovenčine, dajte prečítať právnikom ten článok o miestnom referende, ktoré sa dá vysvetliť aj tak, ako som povedala. Ja si za tým stojím. Vy ste hovorili, pán Bugár, aj o tej, aj o dôvere, ešte vo svojom vystúpení. Viete, ale platí: Dôveruj, ale preveruj. Maďara tri razy! Skúsenosti historické na Slovensku. Takže ... (Potlesk.) A ďakujem pánovi Senkovi, že pripomenul geografické názvy, lebo skutočne v tých učebniciach, však vám ich donesiem, bolo Felvidék, a učili sa to deti slovenských občanov, budúci slovenskí občania. To nechcete vidieť? A povedali, že pre nich je vžité a zaužívané, že Slovensko je Felvidék. Ale to znamená Horná zem. A ja nežijem na žiadnej Hornej zemi, ja žijem na Slovensku. Ak niekoho straší, ako Maďarov, fantómové bolesti za nejakým odrezaným Horným Uhorskom, tak nech si dajú lieky na hlavu, aby ich to prestalo bolieť, pretože nikdy Horné Uhorsko nemali, nikdy to nebolo ich. A politika Budapešti, na ktorú poukázal pán Zelník, aj na to, na čo je zákon potrebný. No presne na to, aby v koalícii dokázalo politické víťazstvo, dokázala strana HÍD. Ten zákon nie je potrebný na nič iné. Choďte sa opýtať tých vašich Maďarov, pán Bugár, že či ten zákon potrebujú. Viete, čo potrebujú? Prácu, vám povedia. Dones nám, Bugár, prácu, lebo tu je nezamestnanosť. A to podľa toho vás budú hodnotiť, vaše výsledky vo vládnej koalícii. Nie podľa tých šovinistických všelijakých rečí.
12.schôdza NR SR - 4.deň - A. dopoludnia
Dátum: 2011-02-04
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

100. Vážená pani poslankyňa, mňa vcelku zaujal váš názor na vzťah medzi koalíciou a opozíciou a na to, že nie je dobré vytláčať, vytláčať opozíciu, veď ona má svoju, svoju úlohu, a súhlasím s vami. Ja som aj z toho dôvodu v tomto volebnom období, ktoré je asi šesť mesiacov, sedem mesiacov, podporil päť alebo šesť návrhov z opozície, ktoré boli. A preto by som sa vás opýtal, v tom celom minulom volebnom období, koľko takýchto opozičných návrhov zákonov ste podporili vy? Ďakujem pekne. (Potlesk.)
12.schôdza NR SR - 4.deň - A. dopoludnia
Dátum: 2011-02-04
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

88. Ďakujem pekne. Chcel by som poďakovať cteným kolegom za všetky faktické poznámky. Boli veľmi zaujímavé. Na niektoré sa pokúsim odpovedať. Prečo som v minulom volebnom období s takýmto neprišiel? Nuž jednoducho preto, že v minulom volebnom období som bol opozičným poslancom a ako to bolo zvykom, ani jeden návrh opozičného poslanca neprešiel, čiže by to bolo úplne zbytočné. Lebo tak ste si zaviedli, tak ste sa rozhodli, že žiadny opozičný návrh nemôže prejsť. A pán poslanec Richter sa pýtal, že meníme v procese pravidlá hry. Ja si myslím, že nemáte pravdu. Dnešnou novelou rokovacieho poriadku nemeníme v procese pravidlá hry. Môžte mať pravdu vtedy, ak budeme rokovať o spôsobe voľby generálneho prokurátora, potom môžte vzniesť tento návrh, ale dneska rokujeme, nehnevajte sa, dneska rokujeme o novele rokovacieho poriadku. Ja vám to vždy budem pripomínať. Nerokujeme o spôsobe voľby generálneho prokurátora, či sa vám to páči, alebo nie. Ak predložíte v súlade s touto novelou pätnásť podpisov na tajnú voľbu a táto tajná voľba bude zamietnutá, vtedy budete mať právo a pravdu tak vystupovať, ako vystupujete dnes. Ale dnes vaše vystúpenia sú podľa môjho názoru mimo rámec predmetu rokovania, o ktorom rokujeme. Ďakujem veľmi pekne.
12.schôdza NR SR - 1.deň - B. popoludní
Dátum: 2011-02-01
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

134. Ďakujem pekne, pán predsedajúci. Pán poslanec Maďarič, diskutovali, alebo uvažovali ste vo svojom diskusnom vystúpení ohľadom dikcie zákona, či je správne použiť formuláciu "uloží", alebo "môže uložiť". Preto by som sa chcel opýtať, v predchádzajúcom období, keď ste boli ministrom kultúry, akú dikciu ste vy presadili do zákona? A druhá otázka, že koľko pokút a v akej výške ste počas vášho ministrovania na základe tohto zákona uložili vy, keď ste mali túto kompetenciu. Ďakujem pekne.
9.schôdza NR SR - 10.deň - B. popoludní
Dátum: 2010-12-15
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

31. Ďakujem pekne. Pán poslanec, vy ste hovorili o nedemokratickom hľadaní nového generálneho riaditeľa, ale o návrhu zákona o ničom takom sa nehovorí. Pán prezident zo svojich pätnástich pripomienok, sme hovorili už na výbore, 2, 5 je vyňatá na osobitné hlasovanie a, prosím, môžme samozrejme o tom diskutovať. Všetky ostatné pozmeňovacie návrhy nie sú zásadné. Týkajú sa valorizácie, odmien členov Rady, alebo sa týkajú presunu termínu z 1. januára na 1. apríl. V tomto zmysle to neboli zásadné pripomienky pána prezidenta, ktoré chcete podporiť. Bol by som rád, ak akceptujete pripomienky, aby ste akceptovali aj návrh, ktorý pán prezident vo svojom liste dal, a síce navrhuje Národnej rade zákon pri opätovnom prerokovaní schváliť. Ak chcete podporiť pána prezidenta, prosím, aby ste podporili aj tento zákon. Som rád, že pán prezident takýmto spôsobom podporil aj reformu verejnoprávnych médií. Ďakujem pekne.
9.schôdza NR SR - 1.deň - B. popoludní
Dátum: 2010-11-30
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

Ďakujem za všetky faktické poznámky okrem pána poslanca Galbavého. (Smiech v sále.) Ale chcel by som sa vyjadriť k pánovi poslancovi Maďaričovi a Jarjabkovi. Pán poslanec Maďarič, sú veci, na ktorých sa s vami zhodnem, keď ste povedali, že minulá vláda mohla urobiť viac. Súhlasím s vami, hlavne čo sa týka Slovenskej televízie. O zákone o úhradách sme dlho diskutovali a viete, že celý ten problém je v tom, že síce sa ich vybralo viac, ako sa ich vyberalo predtým, ale vo vašej dôvodovej správe, vo vašich odhadoch ste počítali s podstatne väčším finančným prínosom. A čo sa týka kreovania rád, máme sa vrátiť a citovať vašich koaličných partnerov, ktorí hovorili, že chcú mať zastúpenie v jednotlivých radách, že ste si ich rozdelili a takým spôsobom vlastne politicky vplývali na jednotlivé médiá? A o dianí v Slovenskej televízii, myslím, už nemusíme ďalej rozprávať a diskutovať. Veď to boli vaši koaliční partneri, ktorí po koaličných radách sa takýmto spôsobom vyjadrovali. Pán poslanec Jarjabek, asi sme sa neporozumeli, ja som kritizoval tú časť, že nie je o zlúčení verejnoprávnych médií ani v programovom vyhlásení zmienka a že to bolo len v programe SaS. Oni to mali v programe, pokiaľ viem. A týmto pán minister napĺňa tento program, lebo podľa môjho názoru v auguste, v septembri sme už mohli riešiť aj za tejto vlády situáciu v Slovenskej televízii. Nuž a vy ste povedali, že minister kultúry vám schváli čokoľvek. Vidíte, že to tak nie je, lebo na niektorých veciach sme sa nevedeli dohodnúť a niektoré veci jednoducho neschválil. Čiže ani v tomto bode, žiaľ nemáte pravdu. Ďakujem pekne.
7.schôdza NR SR - 8.deň - A. dopoludnia
Dátum: 2010-10-22
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

Ďakujem pekne. Pán predseda, ja som šokovaný vaším šokovaním. (Smiech v sále.) Ja som povedal, že budem rovnako hlasovať aj pri týchto troch, aj pri pánovi Balunovi. Čo sa pýtate? Ja som od vás žiadal len to, aby ste vy hlasovali rovnako pri vašom podaní, ako budeme hlasovať o týchto troch. Nič viac a nič menej. To je prvá poznámka. Druhá poznámka, ak hovoríte o hre, pán predseda výboru, možno, keď ste boli menší, tak ste sa mohli hrať, ale v parlamente by sme sa hrať nemali. Tu budeme rozhodovať o vážnych veciach a nie hrať hry. Ďakujem pekne.
7.schôdza NR SR - 8.deň - A. dopoludnia
Dátum: 2010-10-22
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

Ďakujem pekne, pán predseda výboru, povedali ste, že debata prebiehala korektne až po návrh pána Baluna, ja si myslím, že aj potom prebiehala korektne a sme sa dohodli v tom, že aj tento návrh, samozrejme, sme otvorení prerokovať tak, ako bolo rokované o návrhoch týchto troch pánov, čiže prostredníctvom výboru, ale viac by som k tomu povedal vo svojom vystúpení, do ktorého sa prihlásim. Ďakujem pekne.
7.schôdza NR SR - 7.deň - A. dopoludnia
Dátum: 2010-10-21
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

Ďakujem pekne pán predsedajúci, pán podpredseda Fico, hovorili ste o stavbe Nitra – Zvolen, že vás tam nepustili. Nuž musím povedať, že žiadny poslanec nemá právo zvolávať kontrolný deň, ani podpredseda parlamentu, takže sa nečudujem, že k takýmto právomociam vás nepripustili. Ale, pokiaľ chcete požiadať o návštevu a bude možná, tak určite vám v budúcnosti vyhovejú. Po druhé, hovorili ste o prehlbovaní regionálnych rozdielov zastavením výstavby diaľnic v roku 1998. Prosím vás pekne, programové vyhlásenie vlády v roku 1998 bolo schválené v Národnej rade. Nehlasovali ste náhodou za toto programové vyhlásenie vlády? Pokiaľ sa pamätám, tak hej. Ďalej, hovoríte o zastavení výstavby diaľnic. Nuž ja chápem, že sa vám to nepáči, je to váš projekt, za vami schválené finančné prostriedky, ja viem, že vy ste boli zvyknutý schvaľovať čo najvyššie ponuky. Budete si musieť zvyknúť, že my budeme hľadať cesty, aby sa diaľnice mohli stavať za omnoho lacnejšie, ako ste ich stavali vy. A posledná poznámka. Povedali ste, že ak vás vláda presviedča, že postavíte diaľnice bez PPP projektov, tak vás klame. Ja si to nemyslím, ale môžete mať pravdu. Čas dá odpoveď na túto otázku, ale na niektoré už čas odpoveď dal. Ak tu niekto klame, tak to bol predseda vlády, ktorý tvrdil, že diaľnica Bratislava – Košice bude do roku 2010. Stále sa vyhovárate, že ste to nedostavali len kvôli kríze, tak nás klamal potom aj predseda vlády, ktorý tvrdil, že kríza sa Slovenska nedotkne. Ďakujem pekne. (Potlesk.)
7.schôdza NR SR - 3.deň - B. popoludní
Dátum: 2010-10-14
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

132. Ďakujem pekne. Chcel by som poďakovať pánovi poslancovi za korektné vystúpenie, aj za to, že povedal, že súhlasí s iniciatívou, s ktorou ministerstvo prichádza. Samozrejme, a aj na úvod hovoril o tom, že ako nezávislý arbiter vníma aj pozitíva aj negatíva, ktoré sú. Verím, že takto bude aj hlasovať. Totižto, diskusia nielen vo výbore, ale aj tu v pléne k druhému čítaniu, bude možná len vtedy, ak tento zákon posunieme do druhého čítania. Vtedy môžme hovoriť potom k meritu veci, tak ďakujem pekne, že podporíte tento návrh zákona do druhého čítania. Zároveň mi dovoľte využiť túto príležitosť, aby som zablahoželal pánovi podpredsedovi Ficovi k vedeniu schôdze, dnes prvýkrát vedie. Keďže som ale koaličný poslanec, tak si neodpustím poznámku, že ide vám to lepšie vedenie schôdze ako vedenie vlády v minulom volebnom období. Ďakujem.
6. schôdza NR SR-1. deň-streda- B popoludní
Dátum: 2010-09-08
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

127. Pán predseda Jarjabek, musím konštatovať, že ste neuviedli žiadne nové alebo iné dôvody na odvolanie pána predsedu. A čo som bol prekvapený, tak ste sa domáhali vysielania Slovenskej televízie. Som prekvapený preto, že v minulom volebnom období pri prerokovávaní odvolávaní ministrov ani raz ste sa takéhoto niečoho nedovolávali. Napriek tomu, že dnes nerokujeme v noci, ale rokujeme v priebehu dňa a v tom minulom volebnom období každé takéto odvolávanie bolo sprevádzané rokovaním počas noci. Hovorili ste o tom, že vznikla partokratická mašina, ktorá rozhoduje. Som prekvapený a bol by som rád, keby ste povedali, kedy tá mašina vznikla, lebo na začiatku 5. schôdze napr. prešiel návrh na úpravu vyradenia niektorého bodu vašej poslankyne, čiže tá partokratická mašina nevznikla v tomto volebnom období, ale ako už pán poslanec Fronc hovoril, veľmi dobre fungovala v tom predchádzajúcom volebnom období. Ďakujem.
6. schôdza NR SR-1. deň-streda- B popoludní
Dátum: 2010-09-08
Poslanec: Abrhan, Pavol (KDH)
Druh vystúpenia: Vystúpenie s faktickou poznámkou

77. Ďakujem pekne. Pán poslanec Maďarič, vy ste sa dožadovali vystúpení a vyjadrení vrcholných predstaviteľov KDH. Oni sa nevyjadrili preto, lebo niet sa k čomu vyjadriť. Vo vašom podaní návrhu sú dôvody, sú dôvody, ktoré vôbec nesúvisia s výkonom funkcie predsedu Národnej rady. Vy zdôvodňujete odvolanie predsedu Národnej rady tým, čo Richard Sulík konal a čo sa vám nepáči, že konal ako predseda strany. Z toho dôvodu nie je sa k čomu vyjadriť. Vo vašom odôvodnení nikde som nečítal o soche Svätopluka. Vy ste toto podanie rozšírili vo svojom vystúpení, iste ako exminister na to máte právo, ale chcel by som vás upozorniť, že aj tento dôvod je falošný. Predseda parlamentu k dnešnému dňu nerozhodol nijakým spôsobom o odstránení, premiestnení alebo posunutí sochy Svätopluka. Nijakým spôsobom. Dokonca na tlačovej konferencii na novinársku otázku, či po odporúčaní tejto komisie môže sa stať, že socha zostane na tom istom mieste, tak pán predseda povedal, že áno, aj takýto stav môže nastať. Takže ak nemáte dôvody, tak radšej takéto návrhy nepredkladajte. Ďakujem pekne. (Potlesk.)
26. schôdza NR SR - 3.deň - B. popoludní
Dátum: 2011-12-01
Poslanec: Aštaryová, Zuzana (SaS)
Druh vystúpenia: Vystúpenie v rozprave

92. Vzhľadom na to, že prešli pozmeňovacie návrhy poslanca Mateja a poslanca Beblavého, je potrebné vykonať z tohto vyplývajúce legislatívno-technické úpravy článku o účinnosti, vzhľadom na prečíslovanie článkov. Slová "čl. II až XLII" sa nahrádzajú slovami "čl. II až V" a "VII až IXL".
7.schôdza NR SR - 9.deň - A. dopoludnia
Dátum: 2010-10-26
Poslanec: Baška, Jaroslav (SMER - SD)
Druh vystúpenia: Vystúpenie

Ďakujem za slovo. Vážený pán predseda, vážený pán minister, vážené panie poslankyne, páni poslanci, Výbor Národnej rady Slovenskej republiky pre obranu a bezpečnosť ako gestorský výbor k návrhu na ukončenie pôsobenia príslušníkov ozbrojených síl Slovenskej republiky vo vojenskej operácii KFOR v Kosove (parlamentná tlač 131) podáva Národnej rade Slovenskej republiky túto správu. Predseda Národnej rady Slovenskej republiky svojím rozhodnutím č. 116 z 29. septembra 2010 pridelil návrh na ukončenie pôsobenia príslušníkov ozbrojených síl Slovenskej republiky vo vojenskej operácii KFOR v Kosove (tlač 131) na prerokovanie Zahraničnému výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Oba výbory Národnej rady Slovenskej republiky prerokovali návrh na ukončenie pôsobenia príslušníkov ozbrojených síl Slovenskej republiky vo vojenskej operácii KFOR v Kosove (tlač 131) v určenej lehote a odporučili Národnej rade Slovenskej republiky podľa čl. 86 písm. k) Ústavy Slovenskej republiky a § 12 ods. 6 zákona č. 321/2002 Z. z. o ozbrojených silách Slovenskej republiky v znení neskorších predpisov vysloviť súhlas s ukončením pôsobenia príslušníkov ozbrojených síl Slovenskej republiky vo vojenskej operácii KFOR v Kosove. Prílohou tejto správy je aj návrh na uznesenie Národnej rady Slovenskej republiky. Pán predsedajúci, prosím, otvorte rozpravu k tomuto materiálu a zároveň sa hlásim do rozpravy ako prvý. Ďakujem.
7.schôdza NR SR - 2.deň - A. dopoludnia
Dátum: 2010-10-13
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

Ďakujem za slovo, pán predsedajúci. Pán poslanec, áno, my sme neprebrali ľudí z ministerstva hospodárstva, pretože na ministerstve hospodárstva sa venovalo tomuto obchodovaniu s vojenským materiálom 15 – 20 ľudí a my sme si to urobili s vlastnými ľuďmi, s vlastnými tabuľkami a doplnili sme si ľudí o odborníkov z iných rezortov na vlastných tabuľkách. Takže tam nedochádzalo k navýšeniu finančných nákladov, ktoré súviseli práve s prebratím tejto kompetencie z ministerstva hospodárstva na ministerstvo obrany. A naozaj chcem povedať, že tá administrácia, aj keď hovoríte, aj súčasná vláda že chce nejakým spôsobom tú byrokraciu odbúravať alebo zjednodušiť, myslím si, že práve ten môj pozmeňujúci návrh, ktorý je, aby to ostalo v rezorte obrany, podporuje aj to vaše vyhlásenie alebo vyhlásenie súčasnej vlády o znížení byrokracie v ústredných orgánoch štátnej správy.
3. schôdza NR SR - 5. deň - utorok - A. dopoludnia
Dátum: 2010-08-10
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

4. Ďakujem za slovo. Ja len zopakujem to, čom hovoril minulý týždeň v rozprave k programového vyhláseniu vlády, ktoré sa týkalo odovzdania Vojenského obvodu Javorina. My za rezort ministerstva obrany sme urobili všetky potrebné kroky na to, aby bol tento vojenský obvod zrušený, pani poslankyňa. Nikto neodignoroval majiteľov, resp. oprávnené osoby, ktoré boli pred Úradom vlády v tom čase v marci. Ja som sa s nimi stretol. Dokonca som sa osobne s nimi stretol aj v Kežmarku na osobnom stretnutí, kde všetky veci, ktoré som im povedal, boli do bodky splnené. Tento materiál je na Úrade vlády. Vláda nemohla rozhodnúť ani po 12. júni, ani pred 12. júnom, pretože bývalý predseda parlamentu vypísal voľby, komunálne voľby na 27. novembra. A vtedy § 2d zákona o obecnom zriadení neumožňuje vláde nijako rozhodnúť o zrušení vojenského obvodu, resp. meniť katastrálne územia. Je to teraz na súčasnej vláde. Ja dúfam, že predseda parlamentu nevypíše do 27. novembra sčítanie obyvateľstva. Mám tie informácie, že keď aj tento dátum vypíše, tak sa znova odloží zrušenie Vojenského obvodu Javorina a vláda, už táto nová vláda nebude ďalej môcť rozhodnúť o zrušení Vojenského obvodu Javorina. Tak ja pevne verím, že nový predseda Národnej rady Slovenskej republiky počká a tento dátum vyhlásenia sčítavania obyvateľstva a urobí až po 27. novembri. Ďakujem. (Potlesk.)
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

Ďakujem za slovo. Vážený pán minister, dovoľte mi reagovať v prvom prípade na to strategické hodnotenie obrany. My sme nezačínali aj ten Model 2020 z nuly, veď my sme tiež robili hodnotenie každé dva roky, v rámci Severoatlantickej aliancie. Takže, ak si zoberiete niečo z toho Modelu 2020, budeme len veľmi radi, ale nečakajte dva roky, pretože na to nebudete mať financie. Utajený materiál, no, časť musí byť utajený materiál, hádam nedáte všetky organizačné štruktúry a kompletnú schému organizačnú ozbrojených síl Slovenskej republiky na verejnosť alebo nejakým "endžiovkám". To je nezmysel. A časť, samozrejme, bola aj neutajená. Preto som to nechal nedorobené ten Model 2020, keď príde nová vláda. Bolo by asi nezodpovedné, ak by sme my o tom rozhodli a nová vláda by to musela implementovať. Takže, je teraz na vás, čo si z toho zoberiete, z toho Modelu 2020, čo nie, a akým spôsobom budete ďalej pokračovať. Mňa by fakt zaujímalo, že ktoré konkrétne ciele v rámci tej V4, tých zasadaní, chcete presadzovať. A aká je tá efektívna verejná diplomacia? Veď aj za našej vlády stúplo percento občanov, ktorí boli za vysielanie našich vojakov do misie ISAF o 5 %. Ja, že som navštívil minulý rok osobne viac ako 40 stredných škôl, kde sme hovorili o čom sú ozbrojené sily, aká je úloha armády. Tento rok to bolo 30 ďalších škôl a nie je pravda, že v rámci misie ISAF nie sú diferencované príplatky profesionálnych vojakov. Za ISAF dostávajú vojaci najväčšie príplatky v porovnaní s inými misiami. Čo sa týka tých rôznych zmlúv i toho systému. My, keď sme prišli na ministerstvo v 2006, nebol žiadny zoznam zmlúv. Všetky sme dali na intranet, aj so všetkými prílohami, aj s ďalšími dodatkami. Čiže, všetko si tam môžete nájsť. Neexistovala smernica o verejnom obstarávaní. (Prerušenie vystúpenia časomerom.)
3. schôdza NR SR - 3. deň - štvrtok - B. popoludní
Dátum: 2010-08-05
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pani poslankyňa Gibalová, ja som hovoril, keby že lepšie počúvate, o termíne vyhlásenia volieb do samosprávy, miest a obcí 27. novembra a tento termín vyhlásil predchádzajúci predseda Národnej rady ešte pred 12. júnom, pred konaním parlamentných volieb. Čiže stále bola tá lehota, tá prekážka § 2d, zákona o obecnom zriadení. Pán poslanec Fronc, neviem či ste mysleli Afganistan, možno ste skôr mysleli asi Irak, my sme nikdy nehovorili, že nejakým spôsobom neposilníme misiu ISAF v Afganistane, a keď si zoberiete aj to trojnásobné navýšenie, alebo vždy, keď sme predkladali mandát do navýšenia, do misie ISAF v Afganistane, tak vždy bol náš poslanecký klub za takéto navýšenie.